Hermes (Mythologie)

Hermes (greek.: Έρμής , en Bulten Steen) is en Gott ut de Greeksche Mythologie. Sien latienschen Naam is Merkur. He is „De Gödder ehren Baden“ un schützt de Wegen, den Verkehr, de Wannerslüde, de Kooplüde un de Harders. Man ok öber de Deben höllt he siene Hannen. De Töveree, de Snackeree un de Gymnastik höört ok to sien Upgaven. He is een vun de twolf Olympiers.

 Herkamen 
Hermes is de Söhn vun Zeus. De hett mol wat mit Maia harrt. Dat weer de Göddin vun de Wulken. Dor is denn Hermes vun afkamen. Sien egen Kinner sünd Pan un Hermaphroditos.
Wat öber Hermes vertellt warret
Hermes is en vun de greekschen Gödder, wo de Lüde toeerst to beden hefft. He is de Gödder ehren Baden un vertellt de Minschen, wat de Gödder jem to seggen hefft. Vunwegen dat he allens so verklaart, dat de Minschen dat ok verstaht, hett de Wetenschap vun dat „Verklaren un Verstahn“ den Naam Hermeneutik kregen. 

Hermes bringt ok de Selen vun de Doden nah den Ingang vun de Ünnerwelt. Dor hett he sien Ökelnaam „Psychagogos“ vun weg. He weer ok de Eerste, de up en Lyra speelt hett. Un dat is so kamen: An den eersten Dag vun sien Leben kladder he al ut siene Weeg rut. Ünnerwegens hett he en Schildkrööt funnen un glieks doot maakt. De ehren Panzer hett he denn bi sien Instrument dor för nahmen, dat de Klang duller weer. As he sienen Broder Apollon denn an’n sülbigen Dag noch en Koppel Keih muust hett, dor woll he dat wedder goot maken un hett em dat Instrument schunken. Apollon weer ja de Gott vun de Kunst un vun de Musik.

 Biller 
Hermes is meist mit en Helm to sehn, wo lüttje Flunken baben up sitt. Ok an siene Schoh hett he lüttje Flunken, towielen ok an siene Schullern. Tomeist driggt he Hermes sien Staff in’e Hannen. Dor warrt ok Caduceus to seggt.

 Ägypten 
In Ägypten heffet se in de Antike Hermes öbereensett mit jem ehren Gott Thot. Dor hett he denn den Naam Hermes Trismegistos bi kregen. Vun em hefft se vertellt, he harr de Spraak utfunnen, man ok de Schrift un de Mathematik un de Astronomie.

 Weblinks 

 Christian Pinter: Der Gott, der den Markt erfand

Kategorie:Antike
Kategorie:Gottheit
Kategorie:Greeksche Mythologie